Ukrainalik futbolchi o‘yin vaqtida telefonda gap sotdi

Ukrainada “Energiya” (Yangi Kaxovka) va “Olimpik” (Donetsk) klublari o‘rtasida bo‘lib o‘tgan uchrashuv paytida “Energiya” futbolchisi maydonda telefon orqali gap sotdi. Bu haqda “Newsru.com” xabar bermoqda.

15-raqam ostidagi o‘yinchi bir necha bora telefonini olib, kimgadir qo‘ng‘iroq qilib gaplashdi. Uchrashuv hakami qoidabuzarni jazosiz qoldirgan holda hech qanday chora ko‘rmadi.
Yangi kaxovkalik murabbiy Yuriy Okul: “Men hatto bu 15-raqam kimligini ham bilmayman, — dedi. — U bizga ko‘rikdan o‘tish uchun kelgan. U telefonda gaplashib, qandaydir ko‘rsatmalar bergan ekan, demak, u – tajribali futbolchi. Bizning jamoamizga har kuni ko‘rik uchun 7—8 nafar o‘yinchilar keladi, biz ularning hammasi bilan hatto tanishishga ham ulgurmaymiz”.
O‘yinning o‘ziga kelsak, “Olimpik” o‘yinchilari 2:1 hisobdagi g‘alabasini nishonladi. Ushbu muvaffaqiyat ketma-ket kelayotgan g‘alabalarning to‘rtinchisi bo‘ldi.